b'\n_START_ARTICLE_\nIvan Potr\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je v kme\xc4\x8dki dru\xc5\xbeini leta 1913. V letih 1926\xe2\x80\x931934 je hodil na realno gimnazijo v Ptuju, nekaj mesecev pred maturo je bil izklju\xc4\x8den in nato zaprt v Ljubljani. Od leta 1938 je v Mariborskem ve\xc4\x8derniku Jutra opravljal slu\xc5\xbebo novinarja. V vojni je leta 1941 pobegnil in ilegalno deloval v Ru\xc5\xa1ah, Mariboru in Ptuju. Odpeljan je bil v koncentracijsko tabori\xc5\xa1\xc4\x8de Mauthausen, od koder je bil izpu\xc5\xa1\xc4\x8den spomladi 1942. Z ilegalnim in legalnim delovanjem je nadaljeval na \xc5\xa0tajerskem, v Avstriji in na Gorenjskem. Po vojni, leta 1947, je postal urednik Mladinske knjige. v letu 1977 je postal izredni, 1983 pa redni \xc4\x8dlan SAZU. Poro\xc4\x8den je bil s pisateljico Branko Jurca, njegov sin je filozof Matja\xc5\xbe Potr\xc4\x8d, h\xc4\x8di pa Marjetica Potr\xc4\x8d, arhitektka in kiparka.\n_START_SECTION_\nDelo\n_START_PARAGRAPH_\nS pisanjem je za\xc4\x8del v sedmem razredu gimnazije, njegova prva novela so Kopa\xc4\x8di (Ljubljanski zvon 1933). Pesmi je objavljal v         Knji\xc5\xbeevnosti, Obzorjih pod imenom Juraj Tjo\xc5\xa1. Pisal je kot gruntarski sin, ki se upira krivicam v kme\xc4\x8dki dru\xc5\xbebi. Leta 1944 je na Gorenjskem pod imenom Janez \xc5\xa0olar napisal enodejanko Izdajalec. Njegov opus literarna zgodovina uvr\xc5\xa1\xc4\x8da v socialni realizem. Snov zajema iz razmer na Pohorju, Slovenskih goricah in okolici Ptuja. Jezik je doma\xc4\x8d in preprost, ponekod tudi krajevno obarvan. Za dramo Kreflova kmetija in roman Na kmetih je prejel Pre\xc5\xa1ernovo nagrado; po njem je bil 1970 posnet film Rde\xc4\x8de klasje.\n_START_SECTION_\nDodatno berilo\n_START_PARAGRAPH_\nMelita Forstneri\xc4\x8d Hajn\xc5\xa1ek. Ivan Potr\xc4\x8d. Slovenska pisateljska pot. Radovljica: Didakta, 2013. 38\xe2\x80\x9339.'